b'\n_START_ARTICLE_\nHist\xc3\xb2ria de l\'Esgl\xc3\xa9sia Cat\xc3\xb2lica\n_START_SECTION_\nEls primers segles\n_START_PARAGRAPH_\nOficialment la hist\xc3\xb2ria de l\'esgl\xc3\xa9sia comen\xc3\xa7a amb la Pentecosta, encara que la primera comunitat cristiana \xc3\xa9s la dels ap\xc3\xb2stols ja en vida de Jes\xc3\xbas, segons narren els evangelis. Els deixebles van comen\xc3\xa7ar a predicar justament despr\xc3\xa9s de la mort del seu mestre i segons els Fets dels Ap\xc3\xb2stols, ja des del comen\xc3\xa7ament es van produir batejos massius. Immediatament va comen\xc3\xa7ar la persecuci\xc3\xb3 dels cristians, tant per les autoritats de l\'Imperi Rom\xc3\xa0 com per part dels jueus. Sant Esteve m\xc3\xa0rtir va morir per la seva fe l\'any 34 o 35. Un dels seus botxins, Pau de Tars, es va convertir al cristianisme i va esdevenir un dels seus principals propagadors i te\xc3\xb2rics, g\xc3\xa0cies als seus viatges i escrits. Els primers grups de creients van apar\xc3\xa8ixer als pa\xc3\xafsos de la riba del Mediterrani._NEWLINE_L\'any 49 o 50 es va celebrar el Concili de Jerusalem, per la pol\xc3\xa8mica si els nous conversos havien de passar per ritus jueus, com els primers cristians, o no. La conclusi\xc3\xb3 va ser que no era necessari i va comen\xc3\xa7ar a sorgir la idea que l\'esgl\xc3\xa9sia cristiana era oberta a tothom, d\'on va derivar posteriorment el terme "cat\xc3\xb2lica" (universal) per descriure-la, probablement a inst\xc3\xa0ncies d\'Ignasi d\'Antioquia._NEWLINE_L\'any 70, amb la destrucci\xc3\xb3 del temple de Jerusalem, la primera de les comunitats cristianes va perdre rellev\xc3\xa0ncia i van comen\xc3\xa7ar a sorgir diferents grups cat\xc3\xb2lics, amb visions doctrinals a vegades oposades, que pugnaven per prendre el control de la incipient religi\xc3\xb3, entre les quals destaca el grup de Roma, que esdevindria la capital del cristianisme, justificant-se amb un verset evang\xc3\xa8lic on es juga amb el nom de Sant Pere i la pedra angular de l\'esgl\xc3\xa9sia. Cada grup tenia un l\xc3\xadder o bisbe, de manera que va anar sorgint la jerarquia de c\xc3\xa0rrecs que seria una constant en l\'esgl\xc3\xa9sia._NEWLINE_Sant Ireneu va encunyar el terme d\'heretgia amb el sentit d\'ensenyaments desviats o no acceptats per la branca oficial de l\'esgl\xc3\xa9sia. Aquests grups heretges van ser perseguits fins a la seva assimilaci\xc3\xb3 o desaparici\xc3\xb3 o b\xc3\xa9 van fundar denominacions dissidents al llarg de la hist\xc3\xb2ria del catolicisme. Les condemnes als diferents concilis van establir el corpus de creences o dogma oficial de mica en mica. Aquest dogma se sustentava en una s\xc3\xa8rie d\'escrits, els textos can\xc3\xb2nics de la B\xc3\xadblia (de la qual van ser apartats determinades hist\xc3\xb2ries, com els evangelis ap\xc3\xb2crifs) i les cartes i tractats dels anomenats Pares de l\'Esgl\xc3\xa9sia. Les primeres heretgies destacades es poden agrupar en: judaitzants (no accepten la universalitat del missatge cristi\xc3\xa0), gnosticisme, mil\xc2\xb7lenaristes i montanisme, aix\xc3\xad com diversos pensadors coneguts com a cism\xc3\xa0tics. _NEWLINE_A partir del segle III, el cristianisme va comen\xc3\xa7ar a estendre\'s cap a Orient, especialment entre les prov\xc3\xadncies de l\'Imperi Rom\xc3\xa0 i els pobles perses o al nord d\'\xc3\x80frica. Inicialment els conversos provenien sobretot de les classes humils, pel missatge igualitari de la seva doctrina, per\xc3\xb2 m\xc3\xa9s endavant es van batejar els nobles. En aquestes comunitats va desenvolupar-se una filosofia cristiana, que buscava conv\xc3\xa8ncer per la ra\xc3\xb3 els pensadors pagans._NEWLINE_Els grups cristians es van anar allunyant progressivament del judaisme i van marcar-se normes morals pr\xc3\xb2pies, especialment pel que fa al sexe (la virginitat i la castedat comencen a erigir-se com a sin\xc3\xb2nims de puresa, especialment entre la dona), la no veneraci\xc3\xb3 d\'\xc3\xaddols pagans i la vida austera. La q\xc3\xbcesti\xc3\xb3 sobre el celibat sacerdotal va sorgir en aquesta \xc3\xa8poca com una recomanaci\xc3\xb3 despr\xc3\xa9s elevada a norma d\'obligat compliment (Concili d\'Elvira).\n_START_SECTION_\nExpansi\xc3\xb3 de l\'Esgl\xc3\xa9sia\n_START_PARAGRAPH_\nL\'Edicte de Mil\xc3\xa0 el 313, que permetia la pr\xc3\xa0ctica del cristianisme dins terres romanes, va suposar un impuls molt important per a l\'expansi\xc3\xb3 de l\'esgl\xc3\xa9sia cat\xc3\xb2lica, refermada quan el 380 es va proclamar com a religi\xc3\xb3 oficial de l\'Imperi Rom\xc3\xa0 (tots els emperadors menys Juli\xc3\xa0 l\'Ap\xc3\xb2stata van ser cristians en aquesta \xc3\xa8poca). De fet, a partir del Concili de Nicea I, es va considerar que el cristianisme podia actuar com a nexe d\'uni\xc3\xb3 entre tots els ciutadans romans (d\'aqu\xc3\xad la import\xc3\xa0ncia d\'arribar a un consens sobre les creences acceptades, per exemple la forta condemna de l\'arrianisme), lligam que es mantindria a l\'Edat Mitjana a Europa. La Vulgata, la traducci\xc3\xb3 llatina de la B\xc3\xadblia, es va proclamar l\'\xc3\xbanica v\xc3\xa0lida al segle IV, per evitar disputes d\'interpretaci\xc3\xb3 degudes a q\xc3\xbcestions de sem\xc3\xa0ntica (segles despr\xc3\xa9s la traducci\xc3\xb3 a altres lleng\xc3\xbces es va convertir en un dels pilars del protestantisme). _NEWLINE_Amb la caiguda de l\'Imperi Rom\xc3\xa0 el 476, el cristianisme va haver de conviure amb els ritus dels anomenats b\xc3\xa0rbars, i va acabar imposant-se entre aquests, assegurant la seva perviv\xc3\xa8ncia. La cristianitzaci\xc3\xb3 va comen\xc3\xa7ar amb els gots i va afectar a la majoria de pobles germ\xc3\xa0nics i n\xc3\xb2rdics. En destaca especialment el paper del rei visigot Recared, que va fer que la pen\xc3\xadnsula Ib\xc3\xa8rica fos des de llavors un centre cat\xc3\xb2lic destacat (paper augmentat posteriorment pel seu car\xc3\xa0cter de frontera i resist\xc3\xa8ncia als musulmans)._NEWLINE_A l\'Alta Edat Mitjana van apar\xc3\xa8ixer els monestirs, com centres de vida religiosa retirada, seguint la idea de Benet de N\xc3\xbarsia. En ells es va conservar gran part de la cultura cl\xc3\xa0ssica grecollatina, copiada i difosa pels scriptoria. Els diferents ordes religiosos van substituir en gran manera les primitives comunitats cristianes, amb disputes doctrinals i per la primacia dins l\'Esgl\xc3\xa9sia, afavorits pels successius Papes. La dona va adquirint un paper progressivament subordinat per la prohibici\xc3\xb3 d\'ordenar-se. _NEWLINE_Gregori el Gran va dur a terme una gran reforma eclesi\xc3\xa0stica que va servir en part per refermar el poder pol\xc3\xadtic i no sols religi\xc3\xb3s de la jerarquia cat\xc3\xb2lica, idea que ja havia exposat Agust\xc3\xad d\'Hipona entre d\'altres. Els monestirs ja portaven segles essent econ\xc3\xb2micament importants, amb impostos propis i jurisdicci\xc3\xb3, per\xc3\xb2 des d\'aleshores va augmentar la influ\xc3\xa8ncia del Papa i els seus seguidors (m\xc3\xa9s endavant van constituir-se en la garantia suprema de legitimitat dels monarques i emperadors, com prova la coronaci\xc3\xb3 de Carlemany). Tamb\xc3\xa9 es va impulsar l\'evangelitzaci\xc3\xb3 amb els missioners, seguint l\'exemple dels primers ap\xc3\xb2stols viatgers._NEWLINE_La iconocl\xc3\xa0stia o veneraci\xc3\xb3 de les imatges es va sumar a les rivalitats entre el Papa i els patriarques orientals, en una separaci\xc3\xb3 progressiva de l\'esgl\xc3\xa9sia coincident parcialment amb els dos blocs romans. M\xc3\xa9s endavant la pol\xc3\xa8mica sobre el Filioque va empitjorar la relaci\xc3\xb3 entre ambdues branques. Aquesta divisi\xc3\xb3 coincidia amb l\'auge de l\'Islam, que afeblia la posici\xc3\xb3 hegem\xc3\xb2nica del catolicisme. _NEWLINE_L\'Abadia de Cluny va constituir un centre reformista al segle X i va suposar un auge de la vida mon\xc3\xa0stica. L\'inter\xc3\xa8s per la cultura dels monjos i el creixement de les ciutats va propiciar el naixement de les universitats -amb figures tan rellevants com la de Tom\xc3\xa0s d\'Aquino -, on s\'ensenyaven ci\xc3\xa8ncies, cl\xc3\xa0ssics i teologia (aquests estudis es van estructurar en trivium i quadrivium i van constituir el germen de la majoria de carreres contempor\xc3\xa0nies). El llat\xc3\xad es va consolidar com a llengua de cultura. Paral\xc2\xb7lelament, els missioners orientals van expandir el cristianisme m\xc3\xa9s enll\xc3\xa0 dels antics l\xc3\xadmits romans i pa\xc3\xafsos afins._NEWLINE_El 1054 es va produir el Gran Cisma d\'Orient, la separaci\xc3\xb3 definitiva entre les esgl\xc3\xa9sies occidentals (que va retenir el t\xc3\xadtol de cat\xc3\xb2lica) i l\'oriental, fractura que portava temps preparant-se i que va suposar una gran divisi\xc3\xb3 del cristianisme, amb un nombre creixent de fidels. Al mateix temps es va iniciar el per\xc3\xadode de les croades (des del 1095), que volia recuperar els territoris considerats sagrats de mans musulmanes. L\'expansi\xc3\xb3 de l\'esgl\xc3\xa9sia, doncs, va continuar malgrat els cismes i heretgies (com el catarisme) fins a dominar tots els aspectes de la vida quotidiana medieval (fins i tot la guerra o el comer\xc3\xa7, com il\xc2\xb7lustra la Pau i Treva de D\xc3\xa9u); per aquest motiu es considera que el teocentrisme \xc3\xa9s una de les caracter\xc3\xadstiques m\xc3\xa9s destacades de l\'Edat Mitjana. Aquest control va comptar, a partir del segle XIII, amb un nou i poder\xc3\xb3s instrument: la Inquisici\xc3\xb3, amb un pes especial a Fran\xc3\xa7a i sobretot Espanya, que lluitava contra les desviacions dins els cat\xc3\xb2lics i tamb\xc3\xa9 contra els infidels, fossin jueus o musulmans. La por a les tortures i excomunions i l\'augment dels pogroms van for\xc3\xa7ar conversions massives entre les poblacions no cristianes europees o l\'emigraci\xc3\xb3._NEWLINE_La difusi\xc3\xb3 del cristianisme es realitzava mitjan\xc3\xa7ant els sermons dels rectors, per\xc3\xb2 tamb\xc3\xa9 tenien altres maneres. El teatre en va ser una d\'elles. A partir del segle IX, a Catalunya s\'hi implanta una \xc3\xbanica lit\xc3\xbargia, d\'arrel romana, que facilitar\xc3\xa0 la representaci\xc3\xb3 d\'obres de car\xc3\xa0cter moralitzant. Les cerim\xc3\xb2nies teatralitzades s\xc3\xb3n una nova forma de comunicar-se amb els feligresos, sobretot en un moment en qu\xc3\xa8 la societat ja no compr\xc3\xa8n l\'idioma oficial de l\'Esgl\xc3\xa9sia, el llat\xc3\xad cl\xc3\xa0ssic. Les obres de teatre, representades dins els temples, explicaven la hist\xc3\xb2ria de personatges de l\'Antic Testament, la vida de Jes\xc3\xbas, dels sants i la de la Mare de D\xc3\xa9u. Les esgl\xc3\xa9sies tamb\xc3\xa9 podien acollir els misteris, obres que van n\xc3\xa9ixer al carrer i que utilitzaven la B\xc3\xadblia i personatges sobrenaturals com a argument._NEWLINE_Tant la pintura com l\'escultura tenien la finalitat de transmetre les idees religioses. L\'objectiu d\'aquest art funcional no \xc3\xa9s fer un retrat realista del m\xc3\xb3n, sin\xc3\xb3 oferir conceptes clars i concisos, s\xc3\xadmbols que puguin ser interpretats per una gran audi\xc3\xa8ncia. De fet, existia la certesa que el m\xc3\xb3n natural nom\xc3\xa9s era una aparen\xc3\xa7a falsa sota la qual s\'hi amagava la veritat de D\xc3\xa9u. Els programes iconogr\xc3\xa0fics de pintures i escultures podien arribar a ser molt extensos, amb escenes del Nou i l\'Antic Testament. En el cas de l\'escultura, s\'hi afegia un bestiari fant\xc3\xa0stic que servia per advertir i ensenyar. El lle\xc3\xb3, l\'\xc3\xa0guila o la cigonya encarnaven valors positius, mentre que les serps, els conills i els micos eren representacions del mal.\n_START_SECTION_\nCrisi i reformes\n_START_PARAGRAPH_\nEl creixent poder pol\xc3\xadtic de l\'esgl\xc3\xa9sia va causar nombrosos enfrontaments amb els reis, que lluitaven entre ells i per aconseguir el suport papal. Una d\'aquestes pugnes amb el monarca franc\xc3\xa8s va provocar el Cisma d\'Occident, amb l\'exist\xc3\xa8ncia de diverses persones autoproclamades Papa (i m\xc3\xbatuament titllant-se d\'antipapa): un amb seu a Roma i un a Aviny\xc3\xb3. Aquesta bicef\xc3\xa0lia va suposar una greu crisi al catolicisme i va augmentar el descontentament entre molts cristians, que pensaven que l\'esgl\xc3\xa9sia s\'estava allunyant de la seva funci\xc3\xb3 religiosa, com Jan Hus, cremat per heretge. La crisi religiosa es va sumar a la general, causada per la Guerra dels Cent Anys, les epid\xc3\xa8mies de pesta i el col\xc2\xb7lapse econ\xc3\xb2nomic de moltes regions europees. La caiguda de Constantinoble en mans turques el 1453 va fer disminuir el nombre de cristians orientals._NEWLINE_La reforma protestant va dividir de nou l\'esgl\xc3\xa9sia. Luter i Calv\xc3\xad van ser els l\xc3\xadders m\xc3\xa9s destacats de l\'escissi\xc3\xb3, en condemnar el catolicisme per la vida immoral dels seus sacerdots, l\'\xc3\xa0nsia de poder o la venda d\'indulg\xc3\xa8ncies. El protestantisme, amb les seves divisions, va triomfar sobretot al nord d\'Europa, mentre el sud romania cat\xc3\xb2lic, estat confirmat per la Pau d\'Augsburg. Per mirar de contrarestar la influ\xc3\xa8ncia protestant es va convocar el Concili de Trento (1545), que va impulsar la Contrareforma, el misticisme i l\'art barroc._NEWLINE_Un nou orde religi\xc3\xb3s va assumir les conclusions del concili, la Companyia de Jes\xc3\xbas, que va fundar diversos centres d\'ensenyament, va reafirmar l\'obedi\xc3\xa8ncia al Papa com a principi fonamental (malm\xc3\xa8s per la crisi protestant) i va impulsar de nou les missions, aquest cop a \xc3\x80sia i a les noves terres descobertes a Am\xc3\xa8rica. La pol\xc3\xa8mica pels ritus xinesos o els escrits sobre l\'\xc3\xa0nima dels ind\xc3\xadgenes americans exemplifiquen el xoc cultural que es va produir en aquestes regions, on el catolicisme va anar guanyant adeptes lentament. _NEWLINE_En aquests segles l\'esgl\xc3\xa9sia cat\xc3\xb2lica va enfortir el culte a Maria, mare de Jes\xc3\xbas, amb processons, ordes femenins, el rosari i multitud d\'est\xc3\xa0tues i pintures dedicades a ella. Aquest culte va connectar amb les classes populars i va minvar la crisi d\'influ\xc3\xa8ncia cat\xc3\xb2lica.\n_START_SECTION_\nEl racionalisme\n_START_PARAGRAPH_\nLa Il\xc2\xb7lustraci\xc3\xb3 va generalitzar la fe en la ra\xc3\xb3, amb el descr\xc3\xa8dit de l\'autoritat religiosa com a \xc3\xbanica font v\xc3\xa0lida de justificaci\xc3\xb3. L\'anticlericalisme va cr\xc3\xa9ixer a Europa, amb esclats com la Revoluci\xc3\xb3 Francesa (1789). Des d\'aleshores va comen\xc3\xa7ar una progressiva separaci\xc3\xb3 entre l\'esgl\xc3\xa9sia i l\'Estat, emparada per les lleis democr\xc3\xa0tiques i els manifests racionalistes. La reacci\xc3\xb3 del Congr\xc3\xa9s de Viena va refor\xc3\xa7ar el catolicisme en alguns pa\xc3\xafsos, com Espanya, i va impulsar l\'evangelitzaci\xc3\xb3 d\'Africa dins l\'imperialisme del segle XIX. La proclamaci\xc3\xb3 de la infabilitat del Papa quan parla de dogmes (1869) va legislar de nou sobre la primacia cat\xc3\xb2lica. El romanticisme va suposar un auge en l\'espiritualitat i un retorn al catolicisme, identificat amb les arrels medievals nacionals._NEWLINE_El comunisme va proclamar que la religi\xc3\xb3 era l\'opi del poble perqu\xc3\xa8 prometia un altre m\xc3\xb3n feli\xc3\xa7 a les classes m\xc3\xa9s baixes per guanyar la seva submissi\xc3\xb3, en un context d\'alienaci\xc3\xb3 i explotaci\xc3\xb3. La crema d\'esgl\xc3\xa9sies i l\'expansi\xc3\xb3 de l\'ateisme van coincidir amb l\'expansi\xc3\xb3 de les idees comunistes a principis del segle XX, contrastant amb l\'auge del catolicisme a Am\xc3\xa8rica Llatina i la identificaci\xc3\xb3 de molts r\xc3\xa8gims europeus amb aquesta religi\xc3\xb3 (com per exemple el franquisme). Data igualment d\'aquesta \xc3\xa8poca l\'aparici\xc3\xb3 de moviments que buscaven una vida religiosa profunda dels laics, com l\'Opus Dei, fundat el 1928._NEWLINE_La Segona Guerra Mundial, amb l\'holocaust, va suposar un per\xc3\xadode conflictiu per a l\'esgl\xc3\xa9sia cat\xc3\xb2lica, acusada d\'antisemitisme i conniv\xc3\xa8ncia amb el terror nazi, tot i que altres fonts destaquen l\'esfor\xc3\xa7 dels religiosos per salvar i amagar els jueus._NEWLINE_El 1959 es va convocar el Concili del Vatic\xc3\xa0 II per modernitzar l\'esgl\xc3\xa9sia cat\xc3\xb2lica i respondre a les demandes socials i pol\xc3\xadtiques del segle XX. Aix\xc3\xad, es va aprovar la possibilitat d\'oferir la missa en llengua no llatina per apropar-la al poble i es va buscar la uni\xc3\xb3 amb altres confessions cristianes (ecumenisme) per recuperar la for\xc3\xa7a, amena\xc3\xa7ada per la davallada de fidels. El concili va dividir l\'esgl\xc3\xa9sia de manera informal entre els progressistes i els tradicionalistes. La teologia de l\'alliberament, la postura cat\xc3\xb2lica davant la sexualitat i la seva influ\xc3\xa8ncia a les escoles van ser tres de les q\xc3\xbcestions d\'enfrontament entre aquests sectors. L\'esgl\xc3\xa9sia cat\xc3\xb2lica, especialment amb Joan Pau II, va contribuir a la caiguda del comunisme._NEWLINE_Al segle XXI el nombre de cat\xc3\xb2lics ha disminu\xc3\xaft per\xc3\xb2 han augmentat les denominacions cristianes afins (sovint titllades de "sectes" de manera despectiva) i els cultes new age o orientalistes que busquen barrejar el culte cat\xc3\xb2lic amb una religi\xc3\xb3 m\xc3\xa9s personal.\n_START_SECTION_\nLes v\xc3\xadctimes\n_START_PARAGRAPH_\nEls nens i joves v\xc3\xadctimes dels abusos, alguns des dels 3 anys, i amb la majoria comesos contra nens d\'entre 11 i 14 anys. Molts d\'aquests casos s\'han desenvolupat durant d\xc3\xa8cades i han passat molts anys des que l\'ab\xc3\xbas es va cometre. Algunes acusacions s\'han realitzat tamb\xc3\xa9 contra membres de la jerarquia de l\'Esgl\xc3\xa9sia Cat\xc3\xb2lica que no inform\xc3\xa0 de les acusacions d\'abusos sexuals a les autoritats legals; sin\xc3\xb3 que es limitaren a traslladar els preveres abusadors a altres parr\xc3\xb2quies, on els abusos continuaren. Aix\xc3\xb2 ha comportat diversos casos de frau, on l\'Esgl\xc3\xa9sia ha estat acusada de menystenir les v\xc3\xadctimes resituant deliberadament els preveres acusats d\'abusos, en comptes de retirar-los dels seus c\xc3\xa0rrecs.\n_START_SECTION_\nCobertura medi\xc3\xa0tica\n_START_PARAGRAPH_\nEls casos han rebut una atenci\xc3\xb3 significativa dels mitjans arreu del m\xc3\xb3n, especialment al Canad\xc3\xa0, a Irlanda i als Estats Units. En resposta a aquesta cobertura medi\xc3\xa0tica, membres de la jerarquia de l\'Esgl\xc3\xa9sia han afirmat que la cobertura dels mitjans ha estat excessiva i desproporcionada. D\'acord amb un estudi del Pew Research Center, la cobertura dels mitjans principalment eman\xc3\xa0 dels Estats Units el 2002, quan el Boston Globe comen\xc3\xa7\xc3\xa0 una investigaci\xc3\xb3 cr\xc3\xadtica. Pel 2010 la major part de la informaci\xc3\xb3 se centr\xc3\xa0 en els abusos a Europa. Des de 2001 a 2010, la Santa Seu ha considerat que les acusacions d\'abusos sexuals relatives a uns 3.000 preveres poden retrocedir fins a 50 anys, d\'acord amb el Promotor de Just\xc3\xadcia vatic\xc3\xa0. Els casos arreu del m\xc3\xb3n mostren models d\'abusos continuats des de molt temps i la cobertura dels informes. Els funcionaris diocesans i acad\xc3\xa8mics diuen que els abusos sexuals per part del clergat generalment no es discuteix, i que \xc3\xa9s dif\xc3\xadcil de mesurar. A les Filipines, on un 85% de la poblaci\xc3\xb3 \xc3\xa9s cat\xc3\xb2lica, les den\xc3\xbancies d\'abusos a menors per part de capellans segu\xc3\xad l\'informe dels Estats Units el 2002._NEWLINE_La recerca i l\'opini\xc3\xb3 dels experts el 2010 indic\xc3\xa0 que les proves no senyalaven que els homes pertanyents a l\'Esgl\xc3\xa9sia Cat\xc3\xb2lica fossin m\xc3\xa9s propensos que els altres a cometre abusos, i indic\xc3\xa0 que la preval\xc3\xa8ncia dels abusos per part de capellans havia caigut significativament en els darrers 20 o 30 anys.'